[pic] | EUROPOS BENDRIJŲ KOMISIJA | Briuselis, 17.7.2007 KOM(2007) 398 galutinis 24-oji KOMISIJOS METINĖ ATASKAITA APIE BENDRIJOS TEISĖS TAIKYMO KONTROLĘ (2006 m.) [SEK(2007) 975][SEK(2007) 976] 24-oji KOMISIJOS METINĖ ATASKAITA APIE BENDRIJOS TEISĖS TAIKYMO KONTROLĘ (2006 m.) Kiekvienais metais Europos Parlamento (pagal 1983 m. vasario 9 d. rezoliuciją) ir valstybių narių (pagal Deklaracijos Nr. 19, pridėtos prie 1992 m. vasario 7 d. Mastrichte pasirašytos Sutarties, 2 punktą) prašymu Europos Komisija rengia ataskaitą apie Bendrijos teisės taikymo kontrolę. Be to, Europos Vadovų Tarybos arba Tarybos prašymu ataskaitoje apžvelgiami konkretūs veiklos sektoriai. 1. ĮVADAS Būdama sutarčių sergėtoja Komisija pagal EB sutarties 211 straipsnį užtikrina ir kontroliuoja, kad valstybės narės vienodai taikytų Bendrijos teisę. EB sutarties 226 straipsnyje numatyta, kad Komisija gali imtis veiksmų prieš valstybę narę, kuri neįvykdė kokios nors pareigos pagal Sutartį, pavyzdžiui, kuri priima arba palieka galioti Bendrijos teisei prieštaraujančius teisės aktus arba taisykles. 2001 m. Komisijos paskelbtoje Baltojoje knygoje apie Europos valdymą[1] pažymima, kad atsakomybė už Bendrijos teisės taikymą visų pirma tenka valstybių narių administracijoms ir teismams. Pagrindinis pažeidimo procedūrų tikslas – skatinti valstybes nares savo noru ir kuo greičiau laikytis Bendrijos teisės. Be to, Komisija siekė stiprinti bendradarbiavimą su valstybėmis narėmis, taikydama papildomus arba alternatyvius problemų sprendimo metodus. 24-ojoje metinėje ataskaitoje, įskaitant prie jos pridedamus tarnybų darbinius dokumentus, t. y. Komisijos tarnybų pranešimus (SEC(2007) 975) ir statistikos priedus (SEC(2007) 976), apžvelgiama Komisijos veikla, susijusi su Bendrijos teisės taikymo kontrole 2006 metais. 2. EUROPOS SąJUNGOS PLėTRA IR PRANEšIMAS APIE DIREKTYVų PERKėLIMO PRIEMONES 2006 m. vyko paskutiniai Bulgarijos ir Rumunijos stojimo į Europos Sąjungą pasirengimo darbai. Abi šalys naudojo integruotą elektroninių pranešimų apie nacionalines direktyvų perkėlimo priemones sistemą, siekdamos įvykdyti savo su laikotarpiu iki pranešimo susijusias pareigas dėl acquis communautaire . Šiuo metu visos 27 valstybės narės, naudodamosi elektroninių pranešimų duomenų baze, savo noru praneša apie nacionalines direktyvų perkėlimo priemones. 2006 m. sausio mėn. 25 valstybių narių pranešimo apie nacionalines direktyvų perkėlimo priemones vidurkis buvo 98,93 %. 2006 m. pabaigoje šis vidurkis padidėjo iki 99,06 %[2]. 3. PAžEIDIMO PROCEDūRA Komisijos pradėtų pažeidimo procedūrų bendras skaičius šiek tiek sumažėjo nuo 2 653 2005 m. iki 2 518 2006 m. 2006 m. gruodžio 31 d. iš 2 518 užregistruotų bylų 1 642 dar buvo nagrinėjamos. Taip pat šiek tiek sumažėjo užregistruotų skundų skaičius: nuo 1 154 2005 m. iki 1 049 2006 m. Skundai sudarė 41,7 % visų 2006 m. nustatytų pažeidimų. Komisijos tyrimų pagrindu pradėtų pažeidimo procedūrų skaičius ES 25 valstybių narių atžvilgiu padidėjo nuo 433 2005 m. iki 565 2006 m. (24 %). Procedūrų dėl nepranešimo apie perkėlimo priemones skaičius, palyginti su 2005 m., ES 25 valstybių narių atžvilgiu sumažėjo 16 %: nuo 1 079 iki 904 bylų. Tai iš dalies paaiškinama dviem veiksniais: 1) direktyvų, kurių perkėlimo terminas yra tais pačiais metais, skaičius sumažėjo nuo 123 2005 m. iki 108 2006 m., ir 2) padaugėjo laiku teikiamų valstybių narių pranešimų. Vidutiniškai visų pažeidimų nagrinėjimas – nuo bylos užregistravimo per nustatytą laikotarpį iki rašto dėl perdavimo Teisingumo Teismui pagal EB sutarties 226 straipsnį išsiuntimo – 1999–2005 m. laikotarpiu truko 20,5 mėnesio, palyginti su 24 mėnesiais 1999–2002 m. laikotarpiu. Vidutiniškai bylų, pradėtų skundų pagrindu, ir bylų, pradėtų remiantis pažeidimais, nustatytais Komisijai atliekant tyrimus, nagrinėjimas truko 28 mėnesius, palyginti su 35 mėnesiais 1999–2002 m. laikotarpiu. Pažeidimų, susijusių su nepranešimu apie nacionalines direktyvų perkėlimo priemones, nagrinėjimas vidutiniškai truko apie 14,5 mėnesio, palyginti su 15 mėnesių 1999–2002 m. laikotarpiu. Po to kai 2005 m. gruodžio 12 d. Komisija priėmė pataisytą Komunikatą SEC(2005)1658 dėl EB sutarties 228 straipsnio įgyvendinimo, dabar dažniau apžvelgiamos pažeidimo bylos, susijusios su besitęsiančiu Teismo sprendimo nevykdymu. 2006 m. pabaigoje galima pastebėti, kad padaugėjo bylų, perduotų Teismui pagal 228 straipsnį. Dešimtyje bylų buvo nuspręsta bylą antrą kartą perduoti Teismui, iš kurių dvi vėliau buvo nutrauktos po pranešimo apie reikalaujamas perkėlimo priemones. 4. KOMISIJOS KOMUNIKATO DėL GERESNėS BENDRIJOS TEISėS TAIKYMO KONTROLėS COM(2002)725 įGYVENDINIMAS Komisija toliau įgyvendino šį komunikatą, siekdama greitesnio pažeidimų tyrimo bei nagrinėjimo ir griežtai laikydamasi geros administracinės elgsenos kodekso bendraudama su skundų pareiškėjais. Komisija ėmėsi tolesnės veiklos dėl galimų pažeidimų valstybėse narėse, toliau skirdama ypatingą dėmesį pagreitintam vėlavimo perkelti direktyvas atvejų nagrinėjimui ir Teismo sprendimų vykdymui. Toliau buvo bendrai imtasi tokių veiksmų: pasitelkiamos ekspertų grupės, rengiami dvišaliai susitikimai ir palaikomi ryšiai, rengiami grupiniai sektoriaus posėdžiai, dalyvaujama mokymo renginiuose, rengiamos informacijos ir skaidrumo kampanijos, taip pat tęsiami pasirengimo narystei kontrolės ryšiai. Tuo pačiu metu Komisija peržiūrėjo savo šios srities politiką, atsižvelgdama į 2006 m. gegužės mėn. priimtą Parlamento rezoliuciją dėl 21-osios ir 22-osios ataskaitų, kuri yra geresnio reglamentavimo priemonių rinkinio dalis. Pagrindinės šios peržiūros sritys buvo nustatytos 2006 m. lapkričio mėn. Komisijos komunikate „Geresnio reglamentavimo Europos Sąjungoje strateginė apžvalga“[3], kuriame taip pat pranešama apie naują 2007 m. komunikatą. Šiuo komunikatu bus patvirtintas Komisijos dabartinės padėties vertinimas ir nustatyta politika, kurios bus laikomasi ateityje. 5. PAžEIDIMAI, SUSIJę SU EUROPOS PARLAMENTUI PATEIKTOMIS PETICIJOMIS Peticijos Parlamentui yra vertingas informacijos šaltinis, siekiant nustatyti Bendrijos teisės pažeidimus. Dažnai peticijos pateikiamos tuo pačiu metu, kai pateikiamas skundas Komisijai, ir faktus, kuriais remiasi peticijos pateikėjas, jau nagrinėja Komisijos tarnybos pagal pažeidimo procedūras. Dauguma peticijų yra susijusios su aplinkos apsaugos ir bendrosios rinkos sektoriais. Peticijos yra labai svarbios aplinkos apsaugos sektoriuje, nes Komisija šiame sektoriuje neturi jokių tikrinimo įgaliojimų ir negali kontroliuoti praktinio EB teisės įgyvendinimo. Kalbat apie vidaus rinką, daugiausia peticijų ir toliau yra susijusios su dviem specifinėmis sritimis. Diplomų pripažinimo srityje toliau patvirtinamas taisyklių, susijusių su kvalifikuotų darbuotojų profesiniu, o ne akademiniu pripažinimu, taikymas. Viešųjų pirkimų srityje rimtų sunkumų toliau kėlė Valensijos regiono su miesto plėtra susiję teisės aktai. Gauta mažiau peticijų, susijusių su kitais sektoriais, pavyzdžiui, su problemomis, kylančiomis piliečiams prie ES išorės sienų ir dėl PVM grąžinimo. 6. SVARBIAUSI POKYčIAI ATSKIRUOSE KOMISIJOS VEIKLOS SEKTORIUOSE Toliau pateikiami svarbiausi pokyčiai atskiruose sektoriuose. Žemės ūkio sektoriuje buvo siekiama dviejų pagrindinių tikslų: pašalinti laisvo žemės ūkio produktų judėjimo kliūtis ir užtikrinti, kad su žemės ūkiu susiję teisės aktai būtų taikomi veiksmingai ir tinkamai. Imtasi veiksmų įprastoms laisvo žemės ūkio produktų judėjimo kliūtims pašalinti. Komisija taip pat priminė valstybėms narėms apie jų pareigą siųsti metines ataskaitas apie visas esamos valstybės pagalbos priemones žemės ūkio sektoriuje ir imtasi veiksmų užtikrinti su šiuo klausimu susijusių Teisingumo Teismo sprendimų vykdymą. 2006 m. konkurencijos politikos prioritetai buvo Direktyvos dėl konkurencijos elektroninių ryšių tinklų ir paslaugų rinkose bei Skaidrumo direktyvos perkėlimo kontrolė. Komisija ištyrė kelis tariamus nusikaltimus, susijusius su EB sutarties 86 straipsniu kartu su 82 straipsniu bei 31 straipsniu, ir ištyrė Komisijos sprendimo, priimto pagal Susijungimų reglamento 21 straipsnį, nevykdymo atvejus. Švietimo ir kultūros sektoriuje vis dar lieka daug kliūčių, trukdančių studentams laisvai judėti ES. Šios judumo kliūtys dažnai nėra Bendrijos teisės pažeidimai, nes ES kompetencija šiame sektoriuje yra ribota. Akademinio kvalifikacijų pripažinimo srityje ES gali veikti tik diskriminacijos dėl pilietybės atvejais. Dažniausiai kliūtys yra administracinio pobūdžio, pavyzdžiui, pripažinimo procedūrų trukmė arba kaina. Dėl šių kliūčių poveikio laisvam studentų judėjimui jos atidžiai stebimos. 2006 m. buvo pradėtos dvi pažeidimo procedūros. Pirmojoje susijusi valstybė narė (Graikija) padarė savo teisės aktų pakeitimus po to, kai jai buvo pateikta pagrįsta nuomonė. Antrojoje, susijusioje su Portugalija, pagrįsta nuomonė buvo išsiųsta 2007 m. pradžioje. Galimybės mokytis srityje, kurioje taikomas nediskriminavimo dėl pilietybės principas, 2006 m. pastebėta kita problema, atsiradusi dėl skirtingos valstybių narių švietimo sistemų struktūros. Austrijoje ir Belgijoje dėl vienodo požiūrio principo taikymo žymiai padaugėjo ES studentų aukštojo mokslo įstaigose, nes šios valstybės narės savo piliečiams taiko laisvos galimybės mokytis aukštojo mokslo įstaigose politiką, o kaimyninės valstybės narės (Vokietija ir Prancūzija) tam tikroms mokslo sritims taiko griežtą numerus clausus . Todėl Austrija ir Belgija nustatė diskriminacines stojimo į jų universitetus kvotų sistemas užsienio valstybių piliečiams. Šis skirtingas požiūris galėtų būti priimtinas, tik jeigu būtų grindžiamas objektyviomis aplinkybėmis, neatsižvelgiant į susijusių asmenų pilietybę, ir proporcingomis teisėtam nacionalinėmis nuostatomis siekiamam tikslui, o tai dar nebuvo įrodyta. Šie klausimai svarbūs teisiškai ir politiškai, siekiant užtikrinti laisvą judėjimą ir vienodą požiūrį aukštojo mokslo srityje. Užimtumo sektoriuje pažeidimai yra susiję su daugybe pirmenybės kriterijų, nustatytų 2002 m. komunikate. Viena vertus, kai kurie atvejai susiję su tariamu netinkamu Sutarties straipsnių ir (arba) antrinės teisės taisyklių (t. y. reglamentų nuostatų), susijusių su socialine apsauga ir laisvu darbuotojų judėjimu, taikymu. Kita vertus, pažeidimai darbo teisės, sveikatos ir saugos darbo vietoje srityse, taip pat nediskriminavimo srityje (direktyvos, priimtos remiantis EB sutarties buvusiu 13 straipsniu, kurių galutinis perkėlimo terminas buvo 2003 m.) dažniausiai susiję su nepranešimu apie būtinas nacionalines perkėlimo priemones arba netinkamu perkėlimu. Pažeidimai, susiję su vienodu požiūriu į vyrus ir moteris, iš esmės susiję su neatitikties Bendrijos teisei problemomis (tai dažniausiai matyti asmenų skunduose, raštu pateiktuose klausimuose arba peticijose). Visose susijusiose srityse prireikus buvo užtikrintos tolesnės sisteminės priemonės tais atvejais, kai valstybės narės neįvykdė Europos Teisingumo Teismo sprendimo. ES 15 ir ES 25 valstybių narių apsaugos išlygų, numatytų Stojimo sutarčių pereinamojo laikotarpio nuostatose dėl laisvo darbuotojų migrantų judėjimo, taikymo ir panašių susijusių problemų atžvilgiu buvo tiriami atitinkami nacionalinės teisės aktai. Įmonių ir pramonės sektoriuje pagrindinis tikslas – užtikrinti, kad tinkamai veiktų prekių vidaus rinka. Komisija užtikrino galiojančių teisės aktų vykdymą, remdamasi pažeidimo procedūromis pagal EB sutarties 226 ir 228 straipsnius, taip pat toliau stiprino prevencinę veiklą pagal Direktyvą 98/34/EB, teikdama paaiškinimus ir gaires dėl daugelio teisės aktų projektų. Buvo imtasi kitų naujų veiksmų siekiant stiprinti bendradarbiavimą su valstybėmis narėmis direktyvų perkėlimo srityje. Atliekant pažeidimo procedūras pirmenybė buvo teikiama pažeidimams, susijusiems su nepranešimu apie nacionalines direktyvų perkėlimo priemones, Teismo sprendimų nevykdymu (EB sutarties 228 straipsnis) ir skundais dėl struktūrinių problemų valstybėse narėse. Komisija pradėjo 186 pažeidimo procedūras dėl nepranešimo ir 4 procedūras dėl Teismo sprendimų nevykdymo . Pagal skundų skaičių matyti, kad ES 25 valstybėse narėse su prekių vidaus rinka susijusių taisyklių įgyvendinimas pagerėjo. Iš dalies dėl iniciatyvių veiksmų (ryšių su valstybėmis narėmis, grupinių posėdžių, SOLVIT tinklo, komitetų ir t. t.) 2006 m. iš viso buvo išspręstos 339 bylos. Tik 8 atvejais Komisija iškėlė ieškinį prieš valstybę narę Teisingumo Teisme. Tačiau, palyginti su 2005 m., padaugėjo skundų, susijusių su direktyvų įgyvendinimu. Aplinkos apsaugos sektoriuje 2006 m. Komisija toliau teikė pirmenybę tinkamam ES aplinkos apsaugos teisės įgyvendinimui. Apytiksliai penktadalis visų Komisijos nagrinėjamų bylų dėl Bendrijos teisės nesilaikymo buvo susijusios su aplinkos apsaugos sektoriumi, taigi daugiausia nagrinėjamų bylų ir toliau susijusios su šiuo sektoriumi. Teigiama yra tai, kad 2004 m. įstojus 10 naujų valstybių narių, nagrinėjamų bylų nepadaugėjo neproporcingai. Nagrinėjant skundus ir pažeidimus tam tikra pirmenybė buvo teikiama byloms, susijusioms su netinkamu direktyvų, susijusių su aplinkos apsauga, perkėlimu, taip pat byloms, susijusioms su pagrindinių antrinių pareigų, numatytų Bendrijos aplinkos apsaugos teisės aktuose, nevykdymu, sisteminėmis netinkamo įgyvendinimo problemomis ir svarbiais infrastruktūros projektais. Netinkamo perkėlimo bylos šiuo metu sudaro didelę dalį nagrinėjamų bylų (17,81 %) ir pažeidimų (22,61 %). Daugiausia nagrinėjamų bylų buvo susijusios su gamtos sektoriumi (250 bylų), toliau – atliekų (119 bylų), vandens (103), poveikio vertinimo (98) bei oro (89) sektoriais ir 26 bylos buvo susijusios su kitais sektoriais. Žuvininkystės sektoriuje tvarus gyvųjų jūros išteklių valdymas atitinka ilgalaikius socialinius ir ekonominius interesus. Taikant išteklių išsaugojimo taisykles, ypatingas dėmesys buvo kreipiamas į standartų, susijusių su nacionalinių kontrolės sistemų veikimu, išlaikymą; techninių išsaugojimo priemonių taikymo kontrolę; duomenų apie sugautus kiekius bei žvejybos pastangas teikimą; laivyno pajėgumą; ir dreifuojančių tinklų naudojimą. Komisija tęsė Bendrijos žuvininkystės kontrolės agentūros steigimą. Kalbant apie informacinės visuomenės ir žiniasklaidos sektorių, pagrindinis dėmesys elektroninių ryšių reguliavimo sistemos vykdymo srityje sutelkiamas ne į perkėlimo klausimus, o skiriamas užtikrinti, kad visos 25 valstybės narės jos laikytųsi ir veiksmingai ją taikytų, visų pirma skiriamas pagrindinių problemų tyrimui, pateiktam 2005 m. įgyvendinimo ataskaitos priede. Todėl naujose procedūrose dėmesys sutelkiamas į tai, kad pagalbos tarnyboms neteikiama informacija apie telefono numeriu 112 iš fiksuoto ir (arba) mobiliojo ryšio telefonų skambinančių asmenų buvimo vietą, į tai, kad neužtikrinamas rinkos apžvalgų parengimas laiku ir į nacionalines privalomojo programų siuntimo nuostatas. Kiti nagrinėjami klausimai buvo susiję su nacionalinių reguliavimo institucijų nepriklausomumu ir galiomis, teise apskųsti nacionalinių reguliavimo institucijų sprendimus, prieigos teisėmis, standartinių pasiūlymų dėl atsietos prieigos trūkumu, sąnaudų apskaita, numerio perkeliamumu ir universaliųjų paslaugų finansavimu. Siekdama didesnio skaidrumo visoms suinteresuotosioms šalims Komisija toliau skelbė pranešimus spaudai apie kiekvieną pradėtos procedūros etapą. Pagrindiniai žiniasklaidos politikos pokyčiai yra susiję su Direktyvos „Televizija be sienų“ pakeitimais, o pakeitimų pasiūlymą šiuo metu nagrinėja Taryba ir Parlamentas. Direktyva 2003/98 dėl viešojo sektoriaus informacijos pakartotinio naudojimo (VSI direktyva) siekiama palengvinti Bendrijos masto paslaugų, grindžiamų VSI, kūrimą, sustiprinti veiksmingą tarpvalstybinį VSI pakartotinį naudojimą, susijusį su pridėtinės vertės paslaugomis, ir sumažinti konkurencijos iškraipymus Bendrijos rinkoje. Komisija atidžiai stebėjo perkėlimo procesą ir teikė techninę pagalbą, kad sustiprintų pakartotinį naudojimą ir palengvintų keitimąsi gerąja patirtimi valstybėse narėse. Buvo priimta ataskaita apie Elektroninių parašų direktyvos, dėl kurios nebuvo pradėta jokių pažeidimo procedūrų, taikymą. Teisės tarnyba : atominio kuro perdirbimo gamyklos Sellafield byloje Teismas iš dalies grindė savo sprendimą EB sutarties 292 straipsniu; tuo straipsniu buvo remiamasi ir jis buvo taikomas pirmą kartą. Teismas teigė, kad tik jis buvo kompetentingas spręsti visus ginčus dėl Bendrijos teisės aiškinimo bei taikymo, ir nusprendė, kad Airija neįvykdė savo pareigų, nes ginčą su Jungtine Karalyste dėl klausimų, kurie iš esmės buvo susiję su Bendrijos teise, perdavė spręsti specialiajam arbitražui, sudarytam pagal Jūrų teisės konvenciją. Dviejų svarbių teisingumo, laisvės ir saugumo sektoriaus direktyvų, kuriomis trečiųjų šalių piliečiams suteikiamos teisės prieglobsčio ir imigracijos srityje (Direktyva 2003/109 ir Direktyva 2004/83), galutinis perkėlimo terminas buvo 2006 m. Irgi svarbi Direktyva 2004/38, kuria konsoliduojamos ir atnaujinamos ES piliečių bei jų šeimos narių laisvo judėjimo teisės, taip pat turėjo būti įgyvendinta 2006 m. Komisija priėmė ataskaitą apie Direktyvų 93/96, 90/364 ir 90/365 dėl Sąjungos studentų, ekonomiškai neaktyvių piliečių ir pensininkų teisės apsigyventi taikymą. Kitas svarbus su Hagos programa susijęs klausimas buvo pirmos papildomos rezultatų suvestinės priėmimas. Šiame komunikate ne tik apibūdinamas priėmimo proceso stebėjimas, tačiau taip pat pirmą kartą kaip teisingumo, laisvės ir saugumo politikos krypčių taikymo dalis nagrinėjamas nacionalinis šių politikos krypčių įgyvendinimas. 2006 m. vidaus rinkos sektoriuje Komisija sustiprino savo veiklą Bendrijos teisės taikymo srityje. Buvo siekiama toliau plėtoti įgyvendinimo politiką ir paversti ją politikos priemone, kuria būtų remiami visi generalinio direktorato politikos prioritetai. Veiksmai buvo sutelkti šiose srityse: Tolesnė veikla remiantis 2002 m. komunikatu – išlaikytas aktyvus principų, įtvirtintų komunikate, taikymas. Įvairiuose sektoriuose surengti grupiniai posėdžiai ir seminarai apie perkėlimą. Šiomis iniciatyvomis užtikrintas preventyvus dialogas su valstybėmis narėmis ir prisidėta prie geresnio nacionalinių perkėlimo priemonių rengimo. Vidaus rinkos generalinis direktoratas taip pat sustiprino paramą SOLVIT – papildomam problemų sprendimo mechanizmui. Tolesnė veikla remiantis 2004 m. liepos 12 d. rekomendacija dėl su perkėlimu susijusios gerosios patirties – su valstybėmis narėmis toliau buvo keičiamasi informacija apie šios rekomendacijos įgyvendinimą. Atlikus tyrimą paaiškėjo, kad buvo atsižvelgta į kai kurias Komisijos pateiktas rekomendacijas ir jos įtvirtintos konkrečiose nacionalinėse iniciatyvose. 2006 m. liepos mėn. vidaus rinkos rezultatų suvestinėje[4] pateikiamas rezultatų tyrimas ir daroma išvada dėl pagrindinio rekomendacijos vaidmens mažinant perkėlimo deficitą daugumoje valstybių narių. Pirmenybės teikimas pažeidimo procedūroms – buvo pradėta svarstyti, kaip pagerinti pažeidimo procedūrų, susijusių su rinka ir teisiniais kriterijais, veiksmingumą. Procedūros turi būti veiksmingesnės (įtraukiant hierarchiją, pagreitinant nagrinėjimą, pasirenkant labiausiai tinkamą metodą kiekvienai nustatytai problemai), siekiant konkretesnių rezultatų piliečiams ir verslui. Svarstymo rezultatas – geresnės skundų ir pažeidimų nagrinėjimo strategijos rengimas ir įgyvendinimas. Remiantis šiuo nauju požiūriu pradėta lyginamosios analizės sistema, siekiant greičiau rasti sprendimus svarbiose bylose. Taip pat juo remiantis geriau atsižvelgiama į nustatytų problemų poveikį svarbiausiems vidaus rinkos politikos tikslams. Pirmenybė taip pat teikiama problemoms, trukdančioms įgyvendinti pagrindines laisves arba tinkamai veikti antrinės teisės aktams. Įsisteigimo laisvė ir laisvas paslaugų judėjimas – kaip ir pastaraisiais metais pagrindinai atitinkamos veiklos sektoriai buvo darbuotojų komandiravimas, pacientų judumas ir medicininių išlaidų atlyginimas, vaistinių steigimas, lošimai, leidimas steigti transporto priemonių tikrinimo organizacijas, parduotuvių steigimas, sertifikavimo paslaugos, privačios apsaugos paslaugos. Regioninė politika : Europos regioninės plėtros fondo parama programoms arba parama konkretiems Sanglaudos fondo projektams grindžiama partnerystės principu; t. y. glaudžiu Komisijos ir nacionalinių (bei regioninių) valdžios institucijų bendradarbiavimu, kai pastarosios teisiškai atsako už tinkamą fondų finansuojamų projektų vykdymą, visų pirma užtikrindamos suderinamumą su Bendrijos politikos kryptimis, pavyzdžiui, aplinkos apsauga arba vidaus rinka (Viešųjų pirkimų direktyva) ir su patikimo finansų valdymo principais. Sveikatos ir vartotojų apsaugos sektoriuje pirmenybė toliau teikiama tinkamam ES sveikatos ir vartotojų teisės įgyvendinimui laiku. Maisto ir veterinarijos tarnybos atlikti patikrinimai yra glaudaus bendradarbiavimo su valstybėmis narėmis pagrindas, siekiant aukšto maisto saugos, gyvūnų sveikatos, gyvūnų gerovės ir augalų sveikatos lygio. Komisija nedvejodama ėmėsi veiksmų prieš valstybes nares, kurios laiku neįgyvendino veiksmų planų, skirtų trūkumams pašalinti, kurios nesiėmė tinkamų veiksmų arba kuriose buvo nustatyta didelių grėsmių žmonių arba gyvūnų sveikatai. Komisija taip pat greitai ėmėsi priemonių teisės aktų, susijusių su tabako produktų rinkodara, srityje. Kalbant apie vartotojų politikos sektorių, Komisija pradėjo nuodugnų tyrimą dėl kelių direktyvų perkėlimo, siekdama vienodo Bendrijos teisės aktų, kuriais tinkamai ginami vartotojų interesai, sveikata ir sauga bendrojoje rinkoje, taikymo. 2006 m. žymiai padaugėjo bylų, kurias Komisija pradėjo savo iniciatyva. 2006 m. mokesčių ir muitų sektoriuje padėtis buvo tokia: mokesčių sektoriuje, nepaisant gerų pranešimo apie direktyvų perkėlimą rodiklių ir aktyvesnės pažeidimų politikos, susijusios su Bendrijos teisės taikymo kontrole, nacionalinės teisės aktuose išlieka nemažai galimų pažeidimų. Vėl buvo plėtojama Europos Teisingumo Teismo praktika tiesioginio apmokestinimo srityje, todėl padidėjo tolesnės Komisijos veiklos poreikis. Dėmesys skiriamas tarpvalstybiniams dividendų mokėjimams, visų pirma užsienyje gautiems dividendams taikomiems išskaičiuojamiems mokesčiams tais atvejais, kai nuolatiniams gyventojams išmokėti dividendai nėra apmokestinami (diskriminacija ir kliūtis investicijoms). Kalbant apie netiesioginį apmokestinimą , aktyvi kovos su pažeidimais politika lėmė plano parengimą automobilių apmokestinimo srityje, siekiant nustatyti pažeidimus ir prireikus pradėti pažeidimo procedūras prieš valstybes nares. Be to, kai kurios pažeidimo procedūros buvo pradėtos dėl sumažintų PVM tarifų taikymo, pašto paslaugų teikėjų apmokestinimo tvarkos ir imtasi veiksmų prieš valstybes nares, kurios nustato minimalias cigarečių mažmeninio pardavimo kainas. Energetikos ir transporto sektoriuje nepranešimo ir kitų pažeidimo rūšių (neatitiktis, netinkamas taikymas) bylų santykis sumažėjo iki 35 %. Šį specifinį reiškinį galima paaiškinti pastangomis tikrinant nacionalinių direktyvų perkėlimo priemonių atitiktį, o neatitikties atvejais išsiųsta daug oficialių įspėjimo raštų (91) ir pagrįstų nuomonių (53). Energetikos sektoriuje buvo tirtas tinkamas dviejų 2003 m. direktyvų dėl elektros energijos ir dujų vidaus rinkos, kurios yra esminės siekiant atverti elektros energijos ir dujų rinkas ES, taikymas. Komisija taip pat sustiprino kovos su Euratomo sutarties pažeidimais pastangas, imdamasi veiksmų, susijusių ne tik su radiacine sauga, bet ir su kitais įpareigojimais dėl branduolinės saugos, išorės santykių ir Euratomo tiekimo agentūros vaidmens. Transporto sektoriuje buvo tirtas tinkamas direktyvos dėl kelių mokesčių taikymas ir antro geležinkelių rinkinio direktyvų perkėlimas. Oro transporto sektoriuje Komisija nusprendė Teisingumo Teismui pateikti ieškinį prieš vieną valstybę narę dėl ES teisės aktų, susijusių su nacionalinės priežiūros institucijos įsteigimu Bendro Europos dangaus srityje, pažeidimo. Jūrų saugumo sektoriuje toliau imtasi veiksmų prieš valstybes nares, kurios nesilaikė Bendrijos teisės aktų, reglamentuojančių uosto valstybės kontrolę ir geresnę galimybę naudotis uosto priėmimo įrenginiais, skirtais laivuose susikaupiančioms atliekoms ir krovinių likučiams. Teisingumo Teismui buvo pateikti ieškiniai prieš valstybės narės, kurios neperkėlė direktyvų dėl darbo laiko kelių transporto sektoriuje ir dėl ataskaitų apie su sauga susijusius įvykius oro transporto sektoriuje. Personalo ir administracijos sektoriuje buvo užbaigtos vienintelės dvi prieš valstybes nares pradėtos pažeidimo procedūros. Jos buvo susijusios su Tarnybos nuostatų taikymu ir visų pirma su personalo nariams suteikta galimybe į Bendrijos sistemą pervesti įgytas teises į senatvės pensiją. Biudžeto sektoriuje Komisija tęsė visas EB teisės aktų pažeidimų, dėl kurių buvo netinkamai arba per vėlai mokami nuosavi ištekliai ir kitos įplaukos, bylas imdamasi teisinių veiksmų, kai problemos nebuvo įmanoma išspręsti pirminiu apsikeitimu raštais arba diskusijomis Nuosavų išteklių patariamajame komitete. Kalbant apie Bendrijos statistikos sektorių, 2006 m. Bendrijos teisės aktų taikymą galima laikyti patenkinamu – nebuvo pradėta jokių naujų pažeidimo bylų. Plėtros sektoriuje byla dėl netinkamo asociacijos susitarimo su Turkija taikymo buvo perduota Teisingumo Teismui dėl Turkijos darbuotojų, pageidaujančių pratęsti savo leidimus gyventi, diskriminavimo. [1] Europos valdymas – Baltoji knyga (COM (2001)428). [2] Žr. išsamią informaciją apie kiekvieną valstybę narę Generalinio sekretoriato EUROPA tinklavietėje http://europa.eu.int/comm/secretariat_general/sgb/droit_com/index_fr.htm#transpositions. [3] COM(2006)689. [4] Žr. http://europa.eu.int/comm/internal_market/score/index_en.htm.